b'\n_START_ARTICLE_\nToivo Tyrni\n_START_PARAGRAPH_\nToivo Tyrni (21. joulukuuta 1890 Tuulos \xe2\x80\x93 15. hein\xc3\xa4kuuta 1966 Myn\xc3\xa4m\xc3\xa4ki) oli suomalainen l\xc3\xa4\xc3\xa4ketieteen ja kirurgian tohtori, kunnanl\xc3\xa4\xc3\xa4k\xc3\xa4ri sek\xc3\xa4 kansanedustaja 1933\xe2\x80\x931935 ja 1947\xe2\x80\x931948._NEWLINE_Toivo Tyrnin vanhemmat olivat maanviljelij\xc3\xa4 Kalle Kustaa Tyrni ja Matilda H\xc3\xa4pp\xc3\xb6l\xc3\xa4. H\xc3\xa4n valmistui l\xc3\xa4\xc3\xa4ketieteen kandidaatiksi 1916, lisensiaatiksi 1920 sek\xc3\xa4 l\xc3\xa4\xc3\xa4ketieteen ja kirurgian tohtoriksi 1929. H\xc3\xa4nen Helsingin yliopistossa 1926 julkaistun v\xc3\xa4it\xc3\xb6skirjansa otsikko oli \xc3\x9cber die Wasserausscheidung der Nieren bei vasomotorischer \xc3\x9cberempfindlichkeit. Tyrni ty\xc3\xb6skenteli aluksi vt. kunnanl\xc3\xa4\xc3\xa4k\xc3\xa4rin\xc3\xa4 1918\xe2\x80\x931920 ja sitten kunnanl\xc3\xa4\xc3\xa4k\xc3\xa4rin\xc3\xa4 useissa kunnissa 1921\xe2\x80\x931961. H\xc3\xa4n oli my\xc3\xb6s Turun ja Porin l\xc3\xa4\xc3\xa4nin l\xc3\xa4\xc3\xa4ninl\xc3\xa4\xc3\xa4k\xc3\xa4ri 1945, H\xc3\xa4meen l\xc3\xa4\xc3\xa4nin l\xc3\xa4\xc3\xa4ninl\xc3\xa4\xc3\xa4k\xc3\xa4ri 1946 ja Vakka-Suomen Sanomien p\xc3\xa4\xc3\xa4toimittaja._NEWLINE_Toivo Tyrni valittiin eduskuntaan edistyspuolueen edustajaksi Turun l\xc3\xa4\xc3\xa4nin etel\xc3\xa4isest\xc3\xa4 vaalipiirist\xc3\xa4 vuoden 1933 vaaleissa. _NEWLINE_Tyrni lukeutui edistyspuolueen eduskuntaryhm\xc3\xa4ss\xc3\xa4 sen vasempaan laitaan. H\xc3\xa4n sai vapautuksen kansanedustajan teht\xc3\xa4v\xc3\xa4st\xc3\xa4 15. marraskuuta 1935 viran hoitamista varten. H\xc3\xa4nen tilalleen nousi V\xc3\xa4in\xc3\xb6 Merivirta. Tyrni nousi uudelleen eduskuntaan varasijalta 9. joulukuuta 1947, kun Yrj\xc3\xb6 Suontausta nimitettiin korkeimman oikeuden j\xc3\xa4seneksi. H\xc3\xa4n toimi my\xc3\xb6s Myn\xc3\xa4m\xc3\xa4en kunnanvaltuuston puheenjohtajana ja Nummen kunnanvaltuutettuna. Presidentin valitsijamiehen\xc3\xa4 Tyrni oli viidesti.'